דוב אברמסון

דוב אברמסון (נולד ב-22 ביוני 1975) הוא מעצב ואמן ישראלי, שפועל בעיקר בשדה של התרבות היהודית-ישראלית העכשווית.

==ביוגרפיה==
דוב אברמסון נולד בארצות הברית. בשנת 1983 עלה עם משפחתו לישראל. בתחילה התגוררה המשפחה בערד ואחר כך עברה לירושלים. בנעוריו למד בישיבה התיכונית "נתיב מאיר" בירושלים. שירת בצה"ל ביחידה 8200 של חיל המודיעין - תחילה במוצב החרמון, ולאחר מכן כמפקד קורסים בבה"ד 15.

בין השנים 1998 ו-2002 למד במחלקה לתקשורת חזותית ב"בצלאל". על פרויקט הגמר שלו, עיצוב מחודש לדף התלמוד, זכה אברמסון בפרס ע"ש מרק פלהיים. את הפרויקט הנחה פרופ' עדי שטרן, אז מרצה במחלקה.

אברמסון הוא בעל תואר שני בהצטיינות יתרה ממכון שכטר למדעי היהדות במסלול האמנויות ביהדות, והוא בוגר מחזור ד' (2021) של תוכנית מנדל למנהיגות בתרבות יהודית במכון מנדל למנהיגות.

== יצירה ==
=== עיצוב ===
בסמוך לסיום לימודיו בבצלאל, הקים אברמסון בירושלים סטודיו לעיצוב המתמחה בפיתוח שפות ויזואליות לארגונים ופרויקטים שעוסקים בתרבות ובזהות יהודית-ישראלית עכשווית. הסטודיו עיצב בין השאר את הספר "פרקי אבות – פירוש ישראלי חדש" בעריכת אביגדור שנאן (2009), ואת ההגדה של פסח "כולנו מסובין" של קרן תל"י (2013).

החל משנת 2012, התרחבה העשייה של הסטודיו גם לתחומי האיור והאנימציה. מאז 2013 הסטודיו מאייר מדי שנה מפה של תיקוני ליל שבועות בירושלים המחולק באלפי עותקים בליל החג ברחובות העיר. ב-2014 הסטודיו יצר את ה"אושפיזות" - קישוט לסוכה המציג 26 נשים מההיסטוריה היהודית והישראלית, כמימד משלים למנהג האושפיזין הגברי המסורתי<ref></ref>.

באוקטובר 2017 הסטודיו הציג במתחם התחנה בירושלים את התערוכה "מועדי ב': החגים האבודים של לוח השנה היהודי" שעניינה המועדים המופיעים בטקסט הקדום של מגילת תענית שנעלמו זה מכבר מלוח השנה שלנו<ref></ref>.

באוגוסט 2021 אצר אברמסון את התערוכה 'למלאכה' במסגרת פסטיבל אאוטליין - מילים ואיור בירושלים. התערוכה הציגה פרשנות ויזואלית מחודשת של שלושה-עשר מאיירים ומאיירות לל"ט אבות המלאכה המהווים את רשימת המלאכות האסורות בשבת לפי ההלכה. התערוכה הוצגה בתחילה על גבי תחנות הרכבת הקלה בציר יפו, ולאחר מכן במשך כשנה בכיכר ספרא בעיר<ref></ref>.

בתחום האנימציה, לצד עבודות עבור לקוחות, הסטודיו יצר את סרט האנימציה הקצר "אבא, הלכתי לאיבוד" (2019) על חלל צה"ל יובל הראל במסגרת פרויקט "פנים. יום. זיכרון" של בית אבי חי<ref></ref>, ואת קליפ האנימציה 'ירושלים' (2019) עבור אמן הספוקן וורד פדרו גראס.

=== אמנות ===
יצירתו האמנותית של אברמסון מבקשת לגלות את האפשרויות הטמונות בויזואליה יהודית-ישראלית חדשה ומתחדשת. על ידי שימוש בטכניקות השואבות מעולם התקשורת החזותית, מציגה יצירתו קירוב של המסורת היהודית אל העולם העכשווי, באופן היוצר בחינה של מסורת אמונתית זו. בין עבודותיו הידועות "נר מצווה" (2003)<ref></ref>, יצירה המורכבת מ-613 נרות נשמה ועליהם תוויות של תרי"ג מצוות, והעבודה "יש לנו מניין?" (2005) הבוחנת את גבולות ההכלה של המניין ההלכתי.

בשנת 2013 יצירתו "זמן נקט" על ששת סדרי המשנה חנכה את הגלריה בבניין החדש של מכון שכטר למדעי היהדות בירושלים, וב-2015 הוצגה היצירה "קו 70" - מפה קונספטואלית של העיר ירושלים - על כותלי המצודה שבמוזיאון מגדל דוד בשער יפו.

מעבודותיו באוסף מוזיאון ישראל, המוזיאון היהודי של ניו יורק, המשכן לאמנות עין חרוד ועוד.

אברמסון מלמד במחלקה לתקשורת חזותית במוסררה בית הספר הרב תחומי לאמנות וחברה ע"ש נגר, והוא מכהן כחבר ועד מנהל של הביאנלה של ירושלים.

== חיים אישיים ==
אברמסון מגדיר עצמו כמי ש'מחובר לעולם היהודי בעבותות של מתח ואהבה'<ref></ref>, אבל לא כאיש הלכתי. הוא מתגורר בירושלים, נשוי לשרית, עובדת סוציאלית ומרצה לעבודה סוציאלית באוניברסיטה העברית, ואב לשלוש בנות.

==פרסים והוקרה==
*2003 פרס ע"ש מרק פלהיים עבור עיצוב טיפוגרפי ייחודי, בצלאל האקדמיה לאומנות ועיצוב, ישראל
*2004 שלב הגמר, פרס עדי להבעה יהודית באמנות ובעיצוב, קרן עדי
*2006 שלב הגמר, פרס עדי להבעה יהודית באמנות ובעיצוב, קרן עדי
*2009 שלב הגמר, פרס עדי להבעה יהודית באמנות ובעיצוב, קרן עדי
*2012 פרס אליס שלוי להצטיינות אקדמית, מכון שכטר למדעי היהדות
*2019 פרס סרט האנימציה הקצר הטוב ביותר (מפיק), [https://www.youtube.com/watch?v=G_-4iYW314M&t=78s "אבא, הלכתי לאיבוד"], פסטיבל הסרטים היהודי, סן דייגו
*2019 פרס קליפ האנימציה הטוב ביותר (מפיק), [https://vimeo.com/330946108 "ירושלים"], פסטיבל הסרטים הקצרים, סידני
*2021 מענק עמוס עוז להומניזם בירושלים<ref></ref> על ציור הקיר [https://heb.hartman.org.il/construction-and-safety/ "פועלי צדק"] באזור התעשייה תלפיות

== גלריה ==
<gallery mode="packed" heights="160">
קובץ:נזיקין.jpg
קובץ:הושיעה.jpg
קובץ:שעות זמניות.jpg
קובץ:נר מצווה.jpg
קובץ:חולצת השבת.jpg
קובץ:וידוי.jpg
קובץ:ידידות.jpg
</gallery>

==קישורים חיצוניים==

* 
* דוד שפרבר, "[http://www.academia.edu/8079230/האמנות_הדת_ויצירתו_של_דוב_אברמסון האמנות, הדת ויצירתו של דוב אברמסון]"
* דוד שפרבר, [https://web.archive.org/web/20151209152558/http://museumeinharod.org.il/hebrew/exhibitions/2010/zimmun/zimmun_catalogue_hebrew-english.pdf זימון, אמנות יהודית עכשווית]", המשכן לאמנות ע"ש חיים אתר, עין חרוד, 2010
* [https://www.youtube.com/watch?v=ZFc4HXDX_JU כתבה על היצירה ׳קו 70׳ בחדשות השבת], הערוץ הראשון, 24 באוקטובר 2015
* [https://www.youtube.com/watch?v=ZxERE_5D2IA דוב אברמסון בריאיון לדב אלבוים] בתוכנית 'מקבלים שבת' בערוץ הראשון, פברואר 2016, באתר יוטיוב
* אריאל הורוביץ, [https://www.mixcloud.com/jlmfm/פגישה-לאין-קאץ-19516-אריאל-הורוביץ-מארח-את-דוב-אברמסון/ "פגישה לאין קאץ'" עם דוב אברמסון], רדיו מרכז העיר, 19 במאי 2016
* 
* 
* בת-אל בן חורין, [https://www.magazine.forma.co.il/dov-abramson "מה הסיפור של סטודיו דוב אברמסון?"], מגזין הפורמה, 20 בנובמבר 2022
* [https://www.kan.org.il/content/kan/podcasts/p-8218/469465/ "הכותב שתי אותיות. והמוחק על מנת לכתוב שתי אותיות",] דוב אברמסון בראיון לרות קלדרון בפודקאסט 'הנני' של עלמא בשיתוף כאן, 1 באוגוסט 2023

== הערות שוליים ==

קטגוריה:מעצבים ישראלים
קטגוריה:ישראלים ילידי ארצות הברית
קטגוריה:עולים בשנות ה-1980
קטגוריה:בוגרי ישיבת נתיב מאיר
קטגוריה:בוגרי בצלאל, אקדמיה לאמנות ועיצוב
קטגוריה:ישראלים שנולדו ב-1975